Hörömpöli-Tóth Levente

Mondom, mi van

Sallangmentes. Útravaló. Életkezdőknek.

©Minden jog fenntartva, Hörömpöli-Tóth Levente 2024

Kiadja: Levito & Vever Kft., adószám: 13319762-2-13

Könyvborító illusztráció: ©Canva, ©Hörömpöli-Tóth Bálint

ISBN: 978-615-01-8366-4

Drága gyermekeimnek, Esztinek és Bálintnak

Hogy élni tudjatok a lehetőségekkel és soha ne legyetek kiszolgáltatottak

Tartalom

Ez van

Sallangmentes útravaló

I. Agyhullámhosszakat beállítani

John Wick tetkója

Amit a Miskolc-Tiszai pályaudvar közönségétől tanulhatsz

Tested minden rezdülése

Showtime, baby!

Fejtsd vissza, mi a nyerő

Előre vagy huzalozva, de ez nem minden

Sikerrecept egy ifjú magyar rendezőtehetségtől

II. Hogyan lehetsz nagytőkés ifjú titán?

Becsüld meg az egészséglottós számaid

Még mindig szarul vagy?

Egyre kevesebben terveznek majd meghalni. És te?

Immortals vs a-mortals

AI-alapú pénzcsavar

Agy és idő, a jövőd zálogai

Lépj túl a népbutító morning show-kon

A szétfolyás ára

A pali, aki feltalálta a csövön a lyukat, és mégis szénné kereste magát

A holtidő elleni harc vérre megy

Engedd el a negyvenedik cuki videót

Zéró összegű játszmák helyett

Kitörni, mindenáron

III. Munka a szép, új világban, avagy ha dolgozol, nincs időd pénzt keresni

Annyi biztos, hogy minden bizonytalan

De én nem akarok programozni!

Az öltönybe ha belekötnek

A szolga-rabszolga paradoxon

Segít vagy letarol?

Felemás kilátások

A lázadás képesség hiányában elmarad (egyelőre)

A magolók várva-várt bukása, avagy a soft skillek mindent visznek

Olvass úgy, mint Bill Gates

Cikk-cakk karrier? Ez lesz a kötelező

Frédi kardfogú tigrise meg a prérifarkas esete veled

Állítsd a magad oldalára kedves algoritmus barátunkat

A betűszó, ami elkísér

Your network is your net worth

I choose to see the beauty

IV. Sors a kézbe, indulhatunk?

Több nap, mint kolbász

Te, ez már megint összeadódik!

Halmozd fel a „fuck-you-money”-t

A KISS elv varázsa

Kérj brókerszámlát karácsonyra!

Zsákold be az AI növekedést!

Természetes és mesterséges intelligencia kéz a kézben

Ne hagyd, hogy felzabálja az idő a pénzedet

Rich dad tanítása

Jacko takarója

Jó tett helyébe

Hol az az ország, hol az a hely, ahol élni kell

Találd meg a lelki társadat és higgy magadban

Találd meg a miértedet

MELLÉKLET

Ezt olvasd

Ezt hallgasd

Ezt tanuld

Ezt vedd

Ebből dolgoztam a fentieken túl

BÓNUSZ ÚTRAVALÓ

Édesapámtól tanultam

Ez van

Ha dolgozol, nincs időd pénzt keresni.

A mondás a mesterséges intelligencia (MI) korában új értelmet nyer: minél inkább automatizálod az életed és a pénzügyeidet, annál nagyobb esélyed lesz a nyertesek közé kerülni.

De ennél jóval bonyolultabb a képlet.

Az van, hogy ha mostanában kezded az életet, eszeveszett tempójú változásokra kell készülnöd, ahol piszkosul észnél kell lenned. A szép, új világban határtalan lehetőségek és beláthatatlan kockázatok várnak, amire rátesz két lapáttal a rád zúduló, befogadhatatlan mértékű infócunami.

Soha nem volt fontosabb fogódzókat találni, mint most, az MI kor hajnalán. Ebben a felforgatott közegben kell megtalálnod az utadat.

Tudom, hogy képes vagy rá.

De előbb képbe kell kerülnöd.

Egy délelőttnyi olvasnivalóval készültem számodra, sallangmentesen, amit úgy tagoltam, hogy akár két megálló között is tudj egy-egy sztorit vagy okosságot elolvasni. És ha igaz, lesz audió verzió is, amivel talán még egyszerűbb lesz végig rágni magad rajta. Ha nem lesz, akkor ez van.

Szóval mondom, mi van.

Sallangmentes útravaló

Lábamban a Grand Canyon. Kétszer. Ezzel szoktam magam spannolni, ha valami olyat kell megcsinálnom, amit előtte soha. És nem (mi is a menő szó erre? Ja, igen: flexelni!) akarok ezzel, hanem azért mondom, mert azóta is ebből a dupla Grand Canyon-túrát is magában foglaló két évből táplálkozom.

Ettől az amerikai ösztöndíjas időszaktól lettem az, aki vagyok.

Persze azóta sem unatkozom: németországi ösztöndíj, közel tíz év Európai Parlament, majd az ügyvédjelöltség és a szakfordítás után jött az újságírás-podcastolás-kommunikációs vezetőség aranyháromszög. A 20+ év fordítóiroda üzemeltetés csak hab a tortán.

Rengeteg kiváló emberhez képest ez így is sem túl nagy teljesítmény, egy átlaghoz viszonyítva talán nem rossz. És hol van még a vége?

Az egész életem az alkalmazkodásról szólt, 2019 és 2021 között pedig csak a mesterséges intelligencia hatásaival foglalkoztam munkámban és podcastomban, az MI Stúdióban. Emellett több mint tíz éve írok rendszeresen angolul üzleti lapba innovációs tematikával.

Első kézből a legbriliánsabb emberektől szereztem be a legfrissebb információkat a témában, és arra jutottam, hogy ez a bizonyos megújulási képesség lesz a kulcs a helytálláshoz, mert ez a változás most nem olyan, mint a többi.

A felnövő gyerekeinkben kell mindezt és még sok mást tudatosítanunk, akiket kötelesek vagyunk felkészíteni erre a szép, új világra.

És bár nekik szól, lehet, hogy mégsem olvassák el ezeket a sorokat, mert ők már nem igen olvasnak, ezért, ha szülőként vagy itt, tedd meg helyettük te, és apránként add át nekik infomorzsákban a tudást a suliból-edzésről jövet-menet, vagy bármikor, amikor együtt vagytok, például az erdőben sétálva.

Egy nap hálás lesz érte.

Egy sallangmentes útravalóval készültem, ahol végig zongorázzuk, hogyan érvényesülhetsz a mesterséges intelligencia (MI vagy Artificial Intelligence, azaz AI) korában, miközben végig vesszük az ezen úton érvényes örök és az új játékszabályokat.

Végig vesszük, hogy mi kell a saját megérdemelt jó életedhez, mindezt konkrét példákkal, sztorikkal, tippekkel, praktikákkal, inspirációval.

Rivaldafényben a jó öreg ismerősök: pénz, karrier és szenvedély, MI-szemüvegen keresztül.

Tarts velem!

Hogy ki tudd hozni a maximumot a mesterséges intelligencia korából, és soha ne legyél kiszolgáltatott.

I. Agyhullámhosszakat beállítani

Fogadjunk, hogy már most unod. Mert olvasnod kell.

Oké, elfogadom, hogy nem szerettek olvasni, de ígérem: két-három óra alatt végzel, jól van tagolva, és a végén nem fogod megbánni.

És igyekszem „apa magazinosra” venni a figurát, azaz olvasmányosan, lényegre törően és konkrét tippeket adva elmesélni, amit szeretnék. A lényeg, hogy már értékelem, ha nem szkippelsz rögtön.

Na tehát, egyrészt tudnod kell, hogy milyen lesz a szép, új világ. A felforgatott viszonyokon túl viszont egy csomó úgymond örök érvényű tétel mellett sem mehetünk el szó nélkül, mert ha az alapok nincsenek meg, akkor buktad az egészet.

Úgyhogy fogd fel úgy, mint egy vizsgát: vannak a minimumtételek, ami nélkül borul a mutatvány, és van minden más, ami nélkül viszont esélyed sincs az érvényesülésre.

Szóval a kályhától indulunk, aztán megyünk tovább.

John Wick tetkója

Függetlenül attól, hogy lenyűgöz-e a John Wick-univerzum, egy dologra mindenképp figyelj. Ez pedig emberünk tetkója. Nem tudom, mennyire van meg, de bennem azonnal megragadt a látványos felirat kellően maszkulin betűkkel felvarrva hősünk hátára:

Fortis fortuna aduivat

azaz „Bátraké a szerencse”. A jogon én egy évet tanultam latint (gyűlöltem!), és mivel írásbelin még puskázáson is kaptak, én lehettem azon kevés szerencsések egyike a világtörténelemben, aki pótvizsgán szóbelizhetett egy holt nyelvből. (Mellékszál: a vizsgaszoba előtt öblös hangon vontam kétségbe keresetlen szavakkal az egész latinoktatás létjogosultságát, mire megszólalt mögöttem egy hang tőlem ötven centire: „Ide vár, kolléga?”)

Na, de vissza John Wickhez.

Szóval, nem véletlen az a bizonyos tetkó, hiszen barátunkat így jellemzi legfőbb ellensége, a helyi orosz maffia vezetője, akire John eléggé bepöccent ugyebár:

„John is a man of focus, commitment, sheer will.”

Na már most, pont ez az a mentalitás: a fókuszáltság, az elhivatottság és a mindent elsöprő akaraterő, amire hősünk építkezik, és amiért sikeres. Persze nem azt mondom, hogy vedd át tőle, hogyan kell egy fél várost lebontani, vagy egy ceruzával (pontosabban „fucking pencil”-lel) vagy egy könyvvel bárkit is kivonni a forgalomból.

Az viszont tény, hogy minden a hozzáállásodnál kezdődik és ott ér véget.

Vagyis ez a kályhád: innen indulsz. Ha legközelebb a John Wick megy a tévében, vagy feldobja Keanu Reevest a YouTube, jusson eszedbe ez – de persze ne csak akkor.

Oké, akkor innen indulunk.

Amit a Miskolc-Tiszai pályaudvar közönségétől tanulhatsz

A hozzáállással indulunk, és ott is folytatjuk. Mert ha valamire akarod vinni az életben, azt minden idegszáladdal akarnod kell.

Michael O’Leary, a Ryanair alapítója mondta egy interjúban a kezdetekről, hogy „kész volt átmenni a falon”, amikor elkezdte építeni a világ első igazi fapados légitársaságát. Szükség is volt rá, mert úgy nagyjából senki nem hitt benne, hogy képes lesz megvalósítani, hogy széles tömegek számára legyen elérhető a repülés.

Ha már repülés, vágod a Kispál Tiszai pályaudvar című számát, ahol Lovasi azt énekli?

„MÁV-állomás, de fenn a Malév is jár. Csak egy néz fel, a többi a magába száll”

Mi van?! Először is, mi az, hogy Malév? Oké, jogos, nem kell tudnod. Képzeld oda, hogy „WizzAir”. A Tiszai pályaudvart meg behelyettesítheted a 7-es buszmegállóval is tőlem.

A Malév nagyon sokáig az egyetlen magyar légitársaság volt, és akkoriban a fapadosok hiányában maga volt a nonplusz ultra, ha valaki repülhetett. Csak a kiváltságosoknak adatott meg.

Na, szóval legyél te az az egy, aki fel mer nézni az égre, és elhiszi, hogy van feljebb, sőt, csak feljebb van! Nem pedig mindig azon kesereg, hogy szar az élet. A többi magába szálló nézzen csak ki a fejéből, bámulja az aszfaltot, meg nyomkodja a telefonján az agyatlan játékokat.

Te másra használd a telódat (kitérünk majd rá, mire), és legyen a célod a végtelen!

„To infinity and beyond!” (Ugye, a Toy Story még megvan?)

Tested minden rezdülése

Minden rezdülésed, minden megnyilvánulásod egy üzenet kifelé, amivel magadról mesélsz.

Oli Kahn, a német válogatott és a Bayern München egykori kiváló kapusa a szerény című „ICH”, azaz „ÉN” című könyvében szintén kitér a testbeszéd fontosságára. Neki elhiheted: nézz vissza bármilyen meccset vele, és minden gesztusából a mindent elsöprő magabiztosság és az eltökéltség áradt. A Vul-Kahn becenév önmagáért beszél, és ő bizony konkrétan személyes sértésnek vette, ha gólt kapott.

Vedd te is sértésnek, ha packáznak veled, és mérföldekről sugározzon belőled az önbizalom (ami nem tévesztendő össze a pökhendiséggel). Már félig nyertél.

Önbizalmat leginkább tudásból meríthetsz, mert ezzel felvértezve nagyobb az esély, hogy úgy általában és anyagilag is rendben leszel. Dieter Bohlen (tudod, a hipermagas hangon nyivákoló szőke a nyolcvanas évek Modern Talkingjából) a német énekes tehetségkutatóban, a DSDS-ben döngölte egyszer a földbe az egyik végtelenül felkészületlen versenyzőt emígy: „Aus dem Nichts kommt nichts”, azaz a semmiből nem lesz semmi.

A tanulást, a vért izzadást ugyanis nem lehet megúszni.

Dolgozz keményen, találj mentort, olvass utána, legyél képben, hajtsd az ösztöndíjakat, szerezz külföldi tapasztalatot! És ha ezután is félremegy valami, akkor egyrészt nem tehetsz magadnak szemrehányást, másrészt az a tudás és tapasztalat, amit magadra szedtél, tovább él benned, és egyszer majd hasznosul.

Showtime, baby!

Russel Wilson, a Seattle Seahawks amerikai futballcsapat korábbi zseniális irányítójának egyik beceneve Mr. Q4, vagyis Quarter Four, azaz negyedik negyed volt (amikor még tudott játszani).

Az van ugyanis, hogy a csávó 2012-es NFL-karrierjének kezdete óta a Hawksban huszonegyszer fordította meg a meccset, és huszonhét győzelmet eredményező támadást indított az utolsó játékrészben – és ezzel nem véletlenül rekorder.

Őt láthatólag a nyomás élteti: akkor teljesít a legjobban, amikor ég a ház. Láthatólag gyémántból karcolták. Ő így kommentálja a dolgot: „Én minden negyedet úgy kezelek, mintha az utolsó volna.” Valószínűleg az sem véletlen, hogy 2012 és 2021 október között az összes 149 alapszakasz és 16 playoff meccsen ő kezdett a Hawksban.

Lényeg a lényeg: mindig adj bele mindent, ami a csövön kifér, de a végét különösen pörgesd meg! És ne omolj össze a tét alatt, hanem meríts erőt belőle.